ધો.૧૨ સાયન્સમાં બી ગ્રૂપ લેનારા વિદ્યાર્થીઓ પણ હવે એન્જિનિયરિંગમાં પ્રવેશ મેળવી શકશે. ગુજરાત માધ્યમિક અને ઉચ્ચતર માધ્યમિક શિક્ષણ બોર્ડની સામાન્ય સભામાં રજૂ થયેલા પ્રસ્તાવને મંજૂર કરાયા બાદ બી ગ્રૂપના વિદ્યાર્થીઓ માટે ઈજનેરીમાં પ્રવેશનો માર્ગ મોકળો બન્યો છે. ધો.૧૨ બાયોલોજી વિષય સાથે પાસ થયેલો વિદ્યાર્થી એ ગ્રૂપમાં જવા માગતો હોય તો તેણે બાયોલોજી સાથે પરીક્ષા આપી હોય તેના એક વર્ષ પછી ધો.૧૨ની ગણિતની પરીક્ષા આપવાની રહે છે અને તે પરીક્ષા પાસ કરવા સાથે તે ઈજનેરી સહિતના એ ગ્રૂપના અભ્યાસક્રમોમાં પ્રવેશ માટે લાયક બનશે. બોર્ડના સભ્ય કેતન પટેલ દ્વારા આ પ્રસ્તાવ બોર્ડની બુધવારે મળેલી સામાન્ય સભામાં રજૂ થયો હતો અને ચર્ચાના અંતે મંજૂર કરાયો હતો.